REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

09 Broj: 06-2/144-12

14. septembar 2012. godine

B e o g r a d

**Z A P I S N I K**

**SA DRUGE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 13. SEPTEMBRA 2012. GODINE**

 Sednica je počela u 12,00 časova.

Sednicom je predsedavao predsednik Odbora Meho Omerović.

 Sednici su prisustvovali: Srđan Šajn, Stefan Zankov, Mile Spirovski, Teodora Vlahović, Tamara Tripić, Petar Kuntić, Miletić Mihajlović, Vesna Kovač, Vera Paunović, Zlata Đerić, Elvira Kovač, Olena Papunga, članovi Odbora, kao i Jelena Mijatović i Milica Vojić-Marković, zamenici članova Odbora.

Sednici nisu prisustvovali članovi Odbora: Stana Božović i Nataša Mićić.

Predsedavajući je konstatovao da su ispunjeni uslovi za rad i odlučivanje, te je predložio sledeći

D n e v n i r e d:

1. Izbor zamenika predsednika Odbora za ljudska i manjinska prava i ravnopravnost polova;
2. Određivanje predstavnika Odbora za ljudska i manjinska prava i ravnopravnost polova u Komisiji za praćenje sprovođenja Nacionalnog akcionog plana za primenu Rezolucije 1325 Saveta bezbednosti Ujedinjenih nacija – Žene, mir i bezbednost u Republici Srbiji (2010-2015);
3. Određivanje kandidata Odbora za ljudska i manjinska prava i ravnopravnost polova za člana Komisije za kontrolu izvršenja krivičnih sankcija;
4. Razno.

Članovi Odbora su **jednoglasno** prihvatili predloženi Dnevni red.

Pre prelaska na rad po tačkama utvrđenog Dnevnog reda članovi Odbora su **jednoglasno,** bez primedbi **usvojili** zapisnik sa Prve sednice održane 24. jula 2012. godine.

**PRVA TAČKA**: Izbor zamenika predsednika Odbora za ljudska i manjinska prava i ravnopravnost polova.

 **Meho Omerović** je pozvao članove Odbora da se izjasne da li su imali konsultacije u poslaničkim grupama povodom izbora zamenika predsednika Odobra.

Članovi Odbora su se izjasnili da još uvek nije postignut dogovor u vezi sa izborom zamenika predsednika, tako da rasprava u vezi sa ovom tačkom Dnevnog reda nije otvarana.

**DRUGA TAČKA:** Određivanje predstavnika Odbora za ljudska i manjinska prava i ravnopravnost polova u Komisiji za praćenje sprovođenja Nacionalnog akcionog plana za primenu Rezolucije 1325 Saveta bezbednosti Ujedinjenih nacija – Žene, mir i bezbednost u Republici Srbiji (2010-2015).

 Predsednik Odbora je podsetio članove da je Narodna skupština na sednici održanoj 29. decembra 2011. godine donela Odluku da se formira Komisija za praćenje sprovođenja Nacionalnog akcionog plana za primenu Rezolucije 1325 Saveta bezbednosti Ujedinjenih nacija – Žene, mir i bezbednost u Republici Srbiji (2010-2015). Odlukom je predviđeno da je jedan od članova navedene komisije predstavnik odbora u čijem delokurugu su pitanja iz oblasti ravnopravnosti polova.

Naglasio je da postoji potreba da Komisija što pre počne sa radom, zbog čega je potrebno da Odbor za ljudska i manjinska prava i ravnopravnost polova odredi svog predstavnika.

Predsednik Odbora je predložio narodnog poslanika Zlatu Đerić, kojom prilikom je posebno istakao njene dosadašnje aktivnosti i kao člana Odbora za ravnopravnost polova i zamenika predsednika Odbora za rad, boračka i socijalna pitanja.

 Povodom datog predloga predsednik Odbora je otvorio raspravu.

Kako se niko od članova Odbora nije prijavio za učešće u raspravi, predsednik Odbora je stavio na glasanje predlog da za predstavnika Odbora za ljudska i manjinska prava i ravnopravnost polova u Komisiji za praćenje sprovođenja Nacionalnog akcionog plana za primenu Rezolucije 1325 Saveta bezbednosti Ujedinjenih nacija – Žene, mir i bezbednost u Republici Srbiji (2010-2015) bude izabrana narodna poslanik Zlata Đerić.

Članovi Odbora su **većinom glasova** USVOJILI predlog da za člana Komisije za praćenje sprovođenja Nacionalnog akcionog plana za primenu Rezolucije 1325 Saveta bezbednosti Ujedinjenih nacija – Žene, mir i bezbednost u Republici Srbiji (2010-2015) bude izabrana narodna poslanik Zlata Đerić.

**TREĆA TAČKA:** Određivanje kandidata Odbora za ljudska i manjinska prava i ravnopravnost polova za člana Komisije za kontrolu izvršenja krivičnih sankcija.

 **Meho Omerović** je obavestio članove Odobra da je u prethodnom sazivu Narodne skupštine on bio član Komisije za kontrolu izvšrenja krivčnih sankcija, kao i kakve su bile aktivnosti te komisije. Izneo je predlog, da zbog održavanja kontinuiteta rada Komisije za kontrolu izvšrenja krivčnih sankcija, on bude predstavnik Odbora za ljudska i manjinska prava i ravnopravnost polova u ovoj komisiji.

Povodom datog predloga predsednik Odbora je otvorio raspravu.

Kako se niko od članova Odbora nije prijavio za učešće u raspravi, predsednik Odbora je stavio na glasanje predlog da za kandidata Odbora za ljudska i manjinska prava i ravnopravnost polova u Komisiji za kontrolu izvršenja krivičnih sankcija bude izabran preddnik Odbora Meho Omerović.

Članovi Odbora su **većinom glasova** USVOJILI predlog da za kandidata Odbora za ljudska i manjinska prava i ravnopravnost polova u Komisiji za kontrolu izvršenja krivičnih sankcija bude izabran preddnik Odbora Meho Omerović

**ČETVRTA TAČKA:** Razno.

**Meho Omerović** je obavestio članove Odbora da je dana 30. avgusta 2012. godine, održao sastanak sa predstavnicima UNDP/SEESAC,u cilju uspostavljanja saradnje Odbora za ljudska i manjinska prava i ravnopravnost polova i ove organizacije, u vezi sa pitanjima rodne ravnopravnosti sa aspekta upravljanja rizicima u vanrednim situacijama.

Rekao je da su predstavnici UNDP/SEESAC izrazili želju da u Narodnoj skupštini bude obeležen Međunarodni dan borbe protiv prirodnih katastrofa, tako što bi 12. oktobra 2012. godine javno bili predstavljeni preliminarni rezultati Studije o rodnoj ravnopravnosti u oblasti smanjenja rizika od katastrofa u Republici Srbiji.

Predsednik Odbora je predložio da članovi Odbora prihvate navedenu inicijativu.

Članovi Odbora su prihvatili predlog da u Narodnoj skupštini bude obeležen Međunarodni dan borbe protiv prirodnih katastrofa, tako što će 12. oktobra 2012. godine biti održana sednica Odbora u formi okruglog stola na kojoj će javno biti predstavljeni preliminarni rezultati Studije o rodnoj ravnopravnosti u oblasti smanjenja rizika od katastrofa u Republici Srbiji.

Predsenik Odobra je članove obavestio i da je istog dana bio održan i sastanak sa predstavnicima Beogradskog fonda za političku izuzetnost, u cilju uspostavljanja saradnje Odbora i ove organizacije, a u vezi sa realizacijom druge faze programa "Žene za demokratiju i jednakost – veće učešće žena u donošenju političkih odluka i delotvornoj primeni politika jednakih šansi" koji podržava Delegacija Evropske unije i Ambasada Finske.

 **Srđan Šajn** je upoznao članove sa problemom tzv. civilnih straža koje se organizuju na teritoriji pojedinih opština na severu AP Vojvodine, a navodno u cilju sprečavanja sitnih krađa koje se stavljaju na teret pripadnicima romske nacionalne manjine.

Naveo je da se u pojedinim slučajevima podmeću i zloupotrebljavaju informacije o postupanju Roma, pa je predložio da se Odbor upozna sa stvarnim stanjem u pogledu navedenog problema.

Predsednik Odbora je predožio da Odbor donese zaključak u vezi sa navedenim problemom, tako što će se od Ministarstva unutrašnjih poslova zatraži informacija.

Članovi Odbora su **jednoglasno usvojili**

 **Z a k lj u č a k :**

 **-**Da Odbor za ljudska i manjinska prava i ravnopravnost polova od Ministarstva unutrašnjih poslova zatraži informaciju u vezi sa saznanjima o postojanju slučajeva tzv. sitnih krađa na teritoriji pojedinih opština na severu AP Vojvodine, eventualnom broju evidentiranih slučajeva, kao i o načinu postupanja u konkretnim situacijama.

 **Teodora Vlahović** je istakla da bi svi predlozi zakona koji se odnose na ljudska i manjinska prava i ravnopravnost polova trebalo da budu razamtrani na sednici Odobra i kao primer je navela Predlog zakona o vanparničnom postupku koji je bio na prošloj sednici Narodne skupštine.

Predsednik Odbora se saglasio sa ovom konstatacijom i pozvao članove Odbora da i sami sugerišu koji predlog zakona treba da bude razmatran na sednici Odbora.

Takođe, ukazao je da bi, s obzirom da Odbor ima širok delokrug rada, u narednom periodu trebalo obrazovati nekoliko radnih grupa u kojima bi se članovi Odbora bavili određenim oblastima iz delokruga rada Odbora i periodično obaveštavali sve članove Odbora o pitanjnjima iz oblasti kojom se bave.

Sednica je zaključena u 12,30 časova.

SEKRETAR ODBORA PREDSEDNIK ODBORA

 Sanja Pecelj Meho Omerović